ธพว.ให้กู้แฟกเตอริ่งดอกเบี้ยต่ำ
อัดฉีด7พันล้านเสริมสภาพคล่องเอสเอ็มอี พบเอกชนยื่นขอเพิ่มต่อเนื่อง
3 ก.พ. 2560

อัดฉีด7พันล้านเสริมสภาพคล่องเอสเอ็มอี พบเอกชนยื่นขอเพิ่มต่อเนื่อง
ธพว.อัดอีก 7,000 ล้าน ปล่อยกู้แฟกเตอริ่งดอกต่ำ 3.99% เสริมสภาพคล่องเอสเอ็มอีต่ออีกปี
นายสมชาย หาญหิรัญ ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ธพว.อนุมัติขยายมาตรการสินเชื่อแฟกเตอริ่งออกไปสิ้นสุดในปี 2560 โดยมีวงเงินรวม7,000 ล้านบาท แยกเป็น 2 มาตรการเช่นเดิม คือ มาตรการเร่งเบิกจ่ายแฟกเตอริ่งทั่วไทยในวันเดียว ดอกเบี้ยต่ำเพียง 3.99% สำหรับลูกค้าที่ลูกหนี้การค้าเป็นหน่วยงานราชการ รัฐวิสาหกิจ มหาวิทยาลัยของรัฐ ราชการส่วนท้องถิ่น องค์การมหาชน หรือบริษัทที่จดทะเบียนอยู่ในตลาดหลักทรัพย์แห่งประเทศไทย หรือตลาดหลักทรัพย์ เอ็ม เอ ไอ 
นอกจากนี้ ยังมีมาตรการเร่งเบิกจ่ายแฟกเตอริ่งคู่ค้าเอกชน อัตราดอกเบี้ย 4.99% สำหรับลูกค้าที่มีลูกหนี้การค้าเป็นหน่วยงานเอกชน ไม่ว่าจะเป็นธุรกิจขายปลีก-ส่ง อุปโภค บริโภคต่างๆ เป็นต้น 
ทั้งนี้ การขยายเวลามาตรการสินเชื่อแฟกเตอริ่ง เนื่องจากมาตรการดังกล่าวมีอัตราดอกเบี้ยต่ำเมื่อเทียบกับดอกเบี้ยเงินกู้อื่นๆ ในระบบ รวมทั้งเริ่มเห็นสัญญาณว่ามีภาคเอกชนเข้ามายื่นขอสินเชื่อเพิ่มขึ้นอย่างต่อเนื่อง และเข้ามายื่นสูงสุดในช่วงเดือน ธ.ค. 2559 อัตราเพิ่มขึ้นถึง 45% เมื่อเทียบกับปีก่อน โดยมียอดอนุมัติช่วงเดือน ก.ย-ธ.ค. 2559 รวมเป็นจำนวนเงิน 1,591 ล้านบาท
อย่างไรก็ดี ช่วง 4 เดือน คือ เดือน ก.ย.-ธ.ค. 2559 ธพว.สามารถปล่อยกู้แฟกเตอริ่งได้รวม 1,591 ล้านบาท สูงกว่าปี 2558 ประมาณ 9% โดยเชื่อว่าการขยายระยะเวลาและวงเงินในมาตรการดังกล่าวออกไป จะช่วยเสริมสภาพคล่องธุรกิจให้แก่เอสเอ็มอีทั่วประเทศ ช่วยให้เกิดเงินทุนหมุนเวียนในระบบเศรษฐกิจตามนโยบายรัฐบาล โดยเฉพาะในไตรมาสแรกนี้ที่ผู้ประกอบการจำเป็นต้องใช้เงินทุนหมุนเวียนจำนวนมาก ภายหลังการส่งสินค้าให้คู่ค้าทั้งในเทศกาลปีใหม่ และตรุษจีนที่ผ่านมา หากผู้ประกอบการนำเอกสารใบแจ้งหนี้มาเปลี่ยนเป็นเงินสดจากบริการดังกล่าว จะช่วยเหลือเอสเอ็มอีในสภาวะเศรษฐกิจที่มีแนวโน้มกำลังฟื้นตัวให้ต่อยอดธุรกิจได้เติบโตรวดเร็วยิ่งขึ้น
สำหรับสินเชื่อแฟกเตอริ่งของ ธพว.จะรับซื้อลูกหนี้ทางการค้าหลังส่งมอบสินค้าและบริการแล้ว (Post Shipment) สูงสุดไม่เกิน 90% ของมูลหนี้ทางการค้า โดยลูกหนี้การค้าแต่ละรายการมีมูลค่างานตั้งแต่ 1 หมื่นบาทขึ้นไป สูงสุดไม่เกิน 15 ล้านบาท เพียงนำเอกสารการแจ้งหนี้ของลูกหนี้การค้าที่ผ่านขบวนการวางบิลเรียบร้อยแล้ว มาติดต่อขอใช้บริการแฟกเตอริ่ง เพื่อเปลี่ยนเอกสารการแจ้งหนี้เป็นเงินสดกับธนาคาร โดยไม่ต้องรอครบกำหนดเรียกเก็บเงินจากลูกหนี้การค้า